Broj: 711-I-1855-M-360/22-02-17

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Mirka Magića, ravnatelja Ljekarne Varaždinske županije,** za davanjem mišljenja Povjerenstva,na 183. sjednici održanoj 26. kolovoza 2022.g. daje sljedeće

**MIŠLJENJE**

1. **Temeljem odredbe članka 7. točke d) ZSSI/21-a obveznik Mirko Magić, ravnatelj Ljekarne Varaždinske županije, ne smije uz plaću za obnašanje navedene dužnosti primati regres, božićnicu, nagradu za radne rezultate i druge zabranjene dodatne naknade.**
2. **Ukoliko bi obveznik uz navedenu dužnost u zdravstvenoj ustanovi povremeno obavljao poslove računovodstvenog referenta u trajanju do 8 – 10 sati tjedno te bi isto bilo navedeno u aneksu ugovora o radu, ne bi bilo u suprotnosti sa odredbama ZSSI/21-a da temeljem obavljanja ovih poslova ostvaruje primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

 Obrazloženje

Zahtjev za davanjem mišljenja Povjerenstva podnio je Mirko Magić, ravnatelj Ljekarne Varaždinske županije. U knjigama ulazne pošte Povjerenstva zahtjev je zaprimljen 12. kolovoza 2022. pod poslovnim brojem 711-U-7285-M-360/22-01-3, povodom kojeg se vodi predmet broj M-360/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Mirko Magić povodom obnašanja dužnosti ravnatelja Ljekarne Varaždinske županije, kojoj je jedini osnivač Varaždinska županija, obveznik u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je dana 7. veljače 2022. sklopio Ugovor o radu s ustanovom Ljekarne Varaždinske županije za obavljanje poslova ravnatelja za mandatno razdoblje 17. veljače 2022. – 17. veljače 2026., te da je dana 8. kolovoza 2022. sklopio Dodatak I. Ugovora o radu kojim je ugovoreno da pored poslova ravnatelja obavlja poslove računovodstvenog referenta te da temeljem istih ostvaruje materijalna prava iz Pravilnika o radu te kolektivnih ugovora koji obvezuju poslodavca.

Navodi da je Pravilnikom o radu propisano da radnici ostvaruju pravo na dodatak za uspješnost na radu - stimulaciju koje nije stalni dodatak na plaću, novčanu nagradu za radne rezultate, regres za korištenje godišnjeg odmora, godišnju nagradu za radne rezultate, dar u naravi te jubilarnu nagradu.

Zaključno napominje da u ustanovi Ljekarne Varaždinske županije povremeno obavlja poslove računovodstvenog referenta te traži mišljenje Povjerenstva ima li pravo na navedene naknade kao zaposlenik osnove.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Dodatnom naknadom smatra se svaki primitak kojeg bi ostvario obveznik uz primanje plaće za obnašanje javne dužnosti, a ne predstavlja stvarni trošak nastao povodom njezina obnašanja.

Stoga obveznik Mirko Magić, ravnatelj Ljekarne Varaždinske županije ne može uz plaću za obnašanje navedene javne dužnosti primati dodatak za uspješnost na radu, novčanu nagradu za radne rezultate, regres, godišnju nagradu za božićne blagdane, dar u naravi te jubilarnu nagradu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Međutim, u konkretnom je slučaju obveznik zaposlen na radnom mjestu ravnatelja Ljekarne Varaždinske županije, ali ujedno u navedenoj ustanovi povremeno obavlja i poslove računovodstvenog referenta.

Stoga ako bi obveznik uz dužnost ravnatelja povremeno u istoj ustanovi 8 - 10 sati tjedno obavljao druge poslove računovodstvenog referenta koji nisu dio opisa poslova ravnatelja, te bi obavljanje tih drugih poslova bilo navedeno u aneksu ugovora o radu, mogao bi kao zaposlenik ustanove po toj osnovi primiti dodatne naknade, jer u tom slučaju one ne bi bile primljene povodom obnašanja javne dužnosti ravnatelja, slijedom čega se ne bi radilo o dodatnoj naknadi za poslove obnašanja javne dužnosti.

U odnosu na utvrđivanje prava na dodatak za uspješnost na radu, ukazuje se obvezniku da u obnašanju dužnosti ravnatelja Ljekarne Varaždinske županije ne bi mogao odlučivati da povodom obavljanja poslova računovodstvenog referenta ostvaruje pravo na navedeni dodatak na plaću, već da bi o tome trebalo odlučiti Upravno vijeće ustanove.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mirko Magić, elektroničkom dostavom
2. Objava na internetskoj stranici Povjerenstva
3. Pismohrana